KOMISIJOS SPRENDIMAS
2007 m. lapkričio 19 d.
dėl sertifikavimo tvarkos pripažinimo pagal 2001 m. kovo 19 d. Europos Parlamento ir Tarybos reglamento (EB) Nr. 761/2001 dėl organizacijų savanoriško dalyvavimo Bendrijos aplinkosaugos vadybos ir audito sistemoje (EMAS) 9 straipsnį, ir panaikinantis Sprendimą 97/264/EB
(Pranešta dokumentu Nr. C(2007) 5291)
(Tekstas svarbus EEE)
(2007/747/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. kovo 19 d. Europos Parlamento ir Tarybos reglamentą (EB) Nr. 761/2001 dėl organizacijų savanoriško dalyvavimo Bendrijos aplinkosaugos vadybos ir audito sistemoje (EMAS) (1), ypač į jo 9 straipsnį,
kadangi:
(1)
Komisija identifikavo peržiūrėtus tarptautinius standartus ir sertifikacijos įstaigų akreditacijos Europoje reikalavimus, kurie atitinka Reglamento (EB) Nr. 761/2001 9 straipsnyje keliamus reikalavimus, ir todėl jie turėtų būti Komisijos pripažinti.
(2)
Pagal 1997 m. balandžio 16 d. Komisijos sprendimo 97/264/EB dėl sertifikavimo procedūrų pripažinimo pagal Tarybos reglamento (EEB) Nr. 1836/93, leidžiančio pramonės sektoriuje dirbančioms įmonėms savanoriškai dalyvauti Bendrijos aplinkosaugos ir audito sistemoje, 12 straipsnį pripažinti standartai ir akreditacijos reikalavimai (2) nebetaikomi, todėl Sprendimas 97/264/EB turėtų būti panaikintas.
(3)
Šiame sprendime nustatytos priemones atitinka Reglamento (EB) Nr. 761/2001 14 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Taikant Reglamento (EB) Nr. 761/2001 9 straipsnį, Komisija pripažįsta tokius sertifikacijos įstaigų standartus ir akreditacijos reikalavimus:
1.
Austrijos teisės aktuose: atitinkama Aplinkosaugos vadybos įstatymo (UMG BGBl.I Nr. 96/2001) versija, taikytina aplinkosaugos vertinimo organizacijoms ir atskiriems aplinkosaugos vertintojams.
2.
Vokietijos teisės aktuose: aplinkosaugos vadybos sistemų (EMS) sertifikavimo įstaigų akreditacijos vadovai ir EMS sertifikavimo tvarka, kurią 1996 m. rugsėjo mėnesį priėmė Vokietijos Aplinkos, gamtos išsaugojimo bei branduolinės saugos federalinė ministerija ir Ekonomikos federalinė ministerija ir pagal Vokietijos EMAS įstatymo (Umweltauditgesetz) 21 straipsnį patvirtino Aplinkosaugos vertinimo komitetas.
3.
Atitinkamais vadovais, kuriuos patvirtino ir paskelbė Europos akreditacijos organizacija (EA), pagrįsti akreditacijos reikalavimai, skirti ISO 14001:2004 sertifikacijos įstaigoms, akredituotoms pagal vieną iš šių standartų:
a)
ISO/IEC 17021:2006 (Atitikties įvertinimas - Reikalavimai, keliami įstaigoms, atliekančioms auditą ir sertifikuojančioms vadybos sistemas);
b)
ISO/IEC 66:1999 vadovas (Bendrieji reikalavimai įstaigoms, atliekančioms aplinkos apsaugos vadybos sistemų (EMS) įvertinimą ir sertifikavimą ir (arba) registravimą) iki 2008 m. rugsėjo 15 d.
2 straipsnis
Komisijos sprendimas 97/264/EB panaikinamas.
3 straipsnis
Sprendimas skirtas valstybėms narėms.
Priimta Briuselyje, 2007 m. lapkričio 19 d.